ปภ. รายงานยังคงมีน้ำท่วมใน 3 จังหวัดภาคใต้ ภาพรวมระดับน้ำเริ่มลดลง หน่วยงานในพื้นที่ระดมกำลังเข้าช่วยเหลือผู้ประสบภัยแล้ว
กรมป้องกันและบรรเทาสาธารณภัย (ปภ.)รายงานว่า จากอิทธิพลมรสุมตะวันออกเฉียงเหนือที่พัดปกคลุมอ่าวไทยและภาคใต้จะมีกำลังแรงขึ้น ประกอบกับร่องมรสุมพาดผ่านภาคใต้ตอนล่าง และหย่อมความกดอากาศต่ำบริเวณเกาะบอร์เนียว จะเคลื่อนผ่านสหพันธรัฐมาเลเซีย ทำให้บริเวณภาคใต้ตอนล่าง จะมีฝนเพิ่มขึ้นและมีฝนตกหนักบางพื้นที่ โดยสถานการณ์ปัจจุบัน (12 ธ.ค. 65) เวลา 06.00 น.ยังคงมีน้ำท่วมใน 3 จังหวัดในพื้นที่ภาคใต้ ได้แก่ จังหวัดสงขลา ปัตตานี และนราธิวาส รวม 12 อำเภอ 27 ตำบล 90 หมู่บ้าน ประชาชนได้รับผลกระทบกว่า 3,000 ครัวเรือน ซึ่งภาพรวมระดับน้ำลดลงทุกพื้นที่ โดยหน่วยงานที่เกี่ยวข้อง ได้ลงพื้นที่ให้การช่วยเหลือประชาชน พร้อมระบายน้ำท่วมขังเพื่อคลี่คลายสถานการณ์ รวมถึง จัดเจ้าหน้าที่สำรวจและประเมินความเสียหายแล้ว